**Алианс за мултилатерализъм**

**Нуждаем се от силно глобално сътрудничество и солидарност, за да се борим с COVID-19**

Пандемията COVID-19 е предупредителен сигнал за съвместни действия и към необходимостта от мултилатерализъм. В опитите си да се справят с непосредствените и разрушителни последствия от вируса, държавите по света прибягват до налагане на безпрецедентни изпълнителни мерки, включително затваряне на границите си. За вируса обаче граници няма. Всички страни са засегнати. Трябва да останем единни в споделеното настояще на нашето човечество. Борбата с тази глобална пандемия, която отнема толкова много животи и поставя предизвикателства пред обществата ни, изисква повече и по-силно международно сътрудничество и солидарност в световен мащаб.

Спирането и противодействието на тази пандемия налагат глобален отговор, основан на сътрудничество, прозрачност, координация и научни изследвания. Изразяваме загриженост относно сериозната заплаха за всички страни, особено за развиващите се и най-малко развитите, както и за тези, намиращи се в конфликт или възстановяващи се от конфликт, в които системите на здравеопазването са по-малко подготвени. Отчитаме и особения риск за бежанците и разселените лица.

Осъзнаваме, че пандемията представлява сериозна заплаха срещу основното право на най-висок възможен стандарт на физическо и психично здраве. Същевременно, в извънредни ситуации е от изключително значение да се придържаме към принципите на демокрацията и върховенството на закона. Призоваваме всички правителства стриктно да следят предприетите мерки за борба с пандемията да бъдат необходими и адекватни, водени от легитимни цели, ограничени във времето, недискриминиращи и зачитащи международното право, включително в областта на правата на човека. От изключително значение ще бъде възприемането на подход, адаптиран към жените и мъжете. По отношение на политиките, насочени срещу дискриминацията, подкрепяме изявлението на Върховния комисар за правата на човека от 6 март 2020 г., в което се припомня, че човешкото достойнство и правата на човека следва да са в основата на усилията ни за справяне с кризата и че тези усилия следва да бъдат всеобхватни и ориентирани към хората.

Кризата COVID-19 показа значимостта на многостранните институции за осигуряване на нашето колективно здраве, благосъстояние и сигурност. Изцяло подкрепяме Световната здравна организация, стояща начело на глобалния отговор за защита на общественото здраве, както и стъпките, предприети от цялата система на Организацията на обединените нации, Световната банка и други международни и регионални организации, които си сътрудничат, за да осигурят координиран и последователен отговор на социално-икономическите последици от кризата.

Решително подкрепяме призива на Генералния секретар на ООН Антонио Гутереш за незабавно глобално прекратяване на огъня. Време е да сложим край на въоръжените конфликти и да посветим всичките си сили и ресурси на борбата с общото предизвикателство пред света - коронавируса. Изразяваме своята благодарност към здравните и хуманитарни работници за тяхната незаменима роля в спасяването на животи и се задължаваме да запазим и да се борим за възможността те да продължат да изпълняват дълга си по спасяване на животи. Благодарим на лидерите на гражданското общество за решимостта им да защитят на най-уязвимите. Подкрепяме усилията за спешно ангажиране с хуманитарното измерение на пандемията COVID-19. Готови сме да поемем нашия дял в Глобалния план за хуманитарен отговор на COVID-19 на Организацията на обединените нации.

Приветстваме Генералния секретар на ООН за създаването на Фонд за реагиране и възстановяване от COVID-19, насочен към държавите с ниски и средни доходи и целящ справяне с извънредната ситуация в здравеопазването, преодоляване на социалните и икономическите последици от кризата и подпомагане процеса на възстановяване и усилията за подобряване на координацията и сътрудничеството във всички действия в отговор на кризата.

Здравни предизвикателства: Вниманието сега трябва да е върху най-непосредствените здравни, политически и икономически предизвикателства, породени от пандемията. Подкрепяме призива на Организацията на обединените нации за споделяне на отговорността и солидарност в световен мащаб при борбата с последиците на COVID-19 и по-конкретно ролята на Световната здравна организация при координирането на действията в сферата на здравеопазването, насочени към борба с пандемията. Целта ни е да осигурим достатъчно финансиране за справяне с пандемията, включително за подобряване функционирането на системите за обществено здравеопазване в световен мащаб. Подкрепяме разработването на действия, осигуряващи универсален достъп до лечение и ваксини, когато се разработят такива. От ключово значение ще бъде почтеното и справедливо разпределение на ресурсите. Предлагаме да насочим усилията си към универсален достъп до необходимото лечение и ваксина, както и да признаем имунизацията срещу COVID-19 за всеобщо социално благо.

Финансови предизвикателства: Ще се стремим да осигурим адекватно финансиране с цел сдържане на пандемията и защита на хората, с особено внимание към най-уязвимите. Ангажираме се да предоставяме ресурси на доброволни начала в подкрепа на Плана на Световната здравна организация за стратегическа готовност и реагиране на COVID-19, както и на други здравни организации, работещи по изнамирането и прилагането на средствата, необходими за борба с пандемията: Коалицията за готовност и иновации при епидемии (CEPI), Алиансa за ваксини (Gavi), Международната помощ за осигуряване на лекарства (UNITAID) и Глобалния фонд за борба със СПИН. Призоваваме всички държави, международни организации, частния сектор, благотворителни организации и широката общественост да се присъединят към тези усилия. Ще продължим да работим с всички заинтересовани, в помощ на държавите, чиито икономики са в най-висок риск поради пандемията и за подобряване на устойчивостта.

Информационни предизвикателства: Дезинформацията води до риск за живота на хората и представлява препятствие пред ефективните мерки в областта на общественото здравеопазване. Призоваваме всички държави да предоставят и насърчават лесен достъп до навременна, основана на факти информация, да продължават да защитават и насърчават достъпа до свободни и независими медии и да подкрепят безпрепятствения обмен на надеждна и точна информация. Подкрепяме действията на Световната здравна организация и на интернет посредници, целящи по-ефективно засичане на дезинформация и приоритетното представяне на достоверна информация в своите платформи. Приветстваме журналистите и другите лица, заети в медийната сфера, благодарение на които обществеността се ползва с достоверна информация, защитава се здравето на отделните общности и се предотвратява разпространението на невярна или подвеждаща информация. Изразяваме загриженост за щетите, които са нанесени или могат да бъдат нанесени от разпространението на невярна или подвеждаща информация, целяща преднамерена измама, включително дезинформацията за произхода на вируса и за предприетите мерки за справяне с него. Трябва да противодействаме на дезинформацията и пропагандата. Достъпът до достоверна информация и до свободни и независими медии е от решаващо значение за подобряване прозрачността, отчетността и борбата с невярното съдържание и повишава общественото доверие и подкрепата за мерките на всяка държава за борба с пандемията. Ще работим със здравните органи, за да осигурим достъп до навременна и точна информация. Изразяваме загриженост относно опитите да се използва настоящата криза за налагане на непропорционални ограничения или за лишаване на обществеността от ключова информация относно разпространението на заболяването. Необходимо е да работим рамо до рамо, за да осигурим максимална видимост на посланията, основани на факти.

Предизвикателства към превенцията: Необходимо е също да намерим начин за справяне с дългосрочните последствия от кризата. Светът следва да бъде по-добре подготвен при следваща пандемия. Ще предоставим подкрепата си за подобряване функционирането на системите за обществено здравеопазване в световен мащаб, включително чрез подкрепа за Световната здравна организация, организациите в системата на ООН и други международни организации в сферата на здравеопазването. Пандемията COVID-19 трябва да се превърне в стимул за подобряване на глобалната система за здравна сигурност. За да намалим бъдещите рискове от пандемии, трябва да насърчаваме подхода „Единно здраве“, представен от Световната здравна организация. Подкрепяме усилията на Световната здравна организация за оценка на пропуските с оглед повишаване на готовността и реакцията срещу пандемията, като подчертаваме спешната необходимост от осигуряване на здравословна среда и универсално здравно покритие и насърчаване на ефективни, включващи институции, характеризиращи се с отчетност на всички нива. Многостранната система следва да се адаптира и реформира, за да „се възстанови по-добре“. Призоваваме Световната здравна организация, МВФ, Световната банка, всички ресорни организации в рамките на ООН и международните организации в сферата на обществено здравеопазване да продължат да подобряват координацията на действията си, включително с частния сектор, за да осигурят подкрепа на бързоразвиващите се икономики и развиващите се държави при справянето им със здравните, икономическите и социалните сътресения причинени от пандемията COVID-19. Подкрепяме действията на Световната здравна организация за оценка на пропуските в готовността за справяне с пандемии с оглед създаването на глобална инициатива за готовност и отговор на пандемиите.

Икономически предизвикателства: Непрекъснатият надежден поток от медицински доставки, селскостопански продукти и други стоки и услуги през границите ще бъде от решаващо значение както за ефективен отговор на кризата, така и за намаляване на световните сътресения в търсенето и предлагането, като ще даде и възможност за своевременно икономическо възстановяване. С оглед на това, ще работим за свеждане до минимум на смущенията в трансграничната търговия и в глобалните вериги за доставки. Ще предприемаме единствено целеви, пропорционални, прозрачни и ограничени във времето извънредни мерки, като те винаги ще са съобразени със задълженията ни в рамките на СТО.

В стремежа си да се „възстановим по-добре“ нашата обща пътна карта остава Стратегията 2030 на ООН с нейните 17 цели за устойчиво развитие и Парижкото споразумение. Приветстваме единодушно приетата Резолюция 74/270 на Общото събрание на ООН за глобална солидарност в борбата със заболяването коронавирус 2019 (COVID-19), по инициатива на Гана, Индонезия, Лихтенщайн, Норвегия, Сингапур и Швейцария.

Изправени пред безпрецедентното предизвикателство на пандемията COVID-19, трябва да си подадем ръце, за да ограничим, спрем и предотвратим нейното разрастване. Алиансът за мултилатерализъм поема задължението да подкрепя ООН, Световната здравна организация и други международни организации в действията им в тази посока. Нашата сила се измерва със силата на най-слабото звено в глобалната система за обществено здравеопазване. Можем да преодолеем тази заплаха пред човечеството само като изградим един по-устойчив и неподвластен на заплахи свят чрез засилено международно сътрудничество.

*Н.Пр. г‑н Фелипе Сола, министър на външните работи на Република Аржентина*

*Н.Пр. г‑н Зохраб Мнацаканян, Министър на външните работи на Република Армения*

*Н.Пр. г‑жа Марис Пейн, Министър на външните работи на Австралия*

*Н.Пр. г‑н Александър Шаленберг, Министър на външните работи на Република Австрия*

*Н.Пр. Министър на външните работи на Кралство Белгия*

*Н.Пр. г‑жа Екатерина Гечева-Захариева, Министър на външните работи на Република България*

*Н.Пр. г‑н Франсоа-Филип Шампан, Министър на външните работи на Канада*

*Н.Пр. д‑р Теодоро Рибера Нойман, Министър на външните работи на Република Чили*

*Н.Пр. г‑жа Клаудия Блум Барбери, Министър на външните работи на Колумбия*

*Н.Пр. г‑н Родолфо Солано, Министър на външните работи на Република Коста Рика*

*Н.Пр. г‑н Марсел Амон-Тано, Министър на външните работи на Република Кот д'Ивоар*

*Н.Пр. г‑н д‑р Гордан Гърлич Радман, Министър на външните работи на Република Хърватия*

*Н.Пр. г‑н Никос Христодулидес Министър на външните работи на Република Кипър*

*Н.Пр. г‑н Томаш Петричек, Министър на външните работи на Чешката република*

*Н.Пр. г‑н Йеппе Кофод, Министър на външните работи на Кралство Дания*

*Н.Пр. г‑н Мигел Варгас, Министър на външните работи на Доминиканската република*

*Н.Пр. д‑р Хосе Валенсия Аморес, Министър на външните работи на Република Еквадор*

*Н.Пр. г‑н Урмас Рейнсалу, Министър на външните работи на Република Естония*

*Н.Пр. г‑н Геду Андаргачев, Министър на външните работи на Федерална демократична република Етиопия*

*Н.Пр. г‑н Пека Хаависто, Министър на външните работи на Република Финландия*

*Н.Пр. г‑н Жан-Ив Льо Дриан, Министър на външните работи на Френската република*

*Н.Пр. г‑н Хайко Маас, Министър на външните работи на Федерална република Германия*

*Н.Пр. г‑н Никос Дендиас, Министър на външните работи на Гърция*

*Н.Пр. Гудлаугур Тор Тордарсон, Министър на външните работи на Република Исландия*

*Н.Пр. г‑жа Ретно Марсуди, Министър на външните работи на Република Индонезия*

*Н.Пр. г‑н Саймън Ковъни, Министър на външните работи на Ирландия*

*Н.Пр. г‑н Луиджи ди Майо, Министър на външните работи на Италианската република*

*Н.Пр. г‑н Айман Сафади, Министър на външните работи на Хашемитско кралство Йордания*

*Н.Пр. г‑н Едгарс Ринкевич, Министър на външните работи на Латвия*

*Н.Пр. д‑р Катрин Егенбергер, Министър на външните работи на Княжество Лихтенщайн*

*Н.Пр. г‑н Линас Линкевичиус, Министър на външните работи на Република Литва*

*Н.Пр. г‑н Жан Аселборн, Министър на външните работи на Велико херцогство Люксембург*

*Н.Пр. г‑н Абдула Шахид, Министър на външните работи на Република Малдиви*

*Н.Пр. д‑р Еварист Бартоло, Министър на външните работи на Република Малта*

*Н.Пр. г‑н Марсело Ебрард Касаубон Министър на външните работи на Съединените мексикански щати*

*Н.Пр. г‑н Срджан Дарманович, Министър на външните работи на Черна гора*

*Н.Пр. г‑н Насер Бурита, Министър на външните работи на Кралство Мароко*

*Н.Пр. г‑жа Нетумбо Нанди-Ндаитва, Министър на външните работи на Република Намибия*

*Н.Пр. г‑н Лайонъл Аингимеа, Министър на външните работи на Република Науру*

*Н.Пр. г‑н Стеф Блок, Министър на външните работи на Кралство Нидерландия*

*Н.Пр. г‑н Никола Димитров, Министър на външните работи на Република Северна Македония*

*Н.Пр. г‑жа Ине Ериксен Сьорейде, Министър на външните работи на Кралство Норвегия*

*Н.Пр. г‑н Антонио Ривас Паласиос, Министър на външните работи на Република Парагвай*

*Н.Пр. г‑н Густаво Меза-Куадра Веласкес, Министър на външните работи на Република Перу*

*Н.Пр. г‑н проф. Аугусто Сантос Силва, Министър на външните работи на Република Португалия*

*Н.Пр. г‑н Богдан Ауреску, Министър на външните работи на Румъния*

*Н.Пр. д‑р Вивиан Балакришнан, Министър на външните работи на Република Сингапур*

*Н.Пр. г‑н Иван Корчок, Министър на външните работи на Словашката република*

*Н.Пр. г‑н д‑р Анже Логар, Министър на външните работи на Република Словения*

*Н.Пр. г‑жа Грейс Пандор, Министър на външните работи на Република Южна Африка*

*Н.Пр. г‑жа Аранча Гонсалес Лая, Министър на външните работи на Кралство Испания*

*Н.Пр. г‑жа Ан Линде, Министър на външните работи на Кралство Швеция*

*Н.Пр. д‑р Игнасио Касис, Министър на външните работи на Конфедерация Швейцария*

*Н.Пр. г‑н Ернесто Талви, Министър на външните работи на Уругвай*